Diari Oficial de la Generalitat Valenciana


Sumari del DOGV 5958, del 19-02-2009 (2009/1853)

RESOLUCIÓ de 17 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Cultura i la Conselleria de Cultura i Esport, per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5958

Data del DOGV
:   19-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1853


Data del document
:   17-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Cultura i Esport
    * cooperació administrativa
    * administració central
    * biblioteca pública

RESOLUCIÓ de 17 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Cultura i la Conselleria de Cultura i Esport, per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques. [2009/1853]  
El Ministeri de Cultura i la Conselleria de Cultura i Esport han subscrit, després de la tramitació prèvia reglamentària, el 14 de novembre de 2008, el conveni de col·laboració per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0139/2009, i que figura com a annex d'esta resolució.  
València, 17 de febrer de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Cultura i la Conselleria de Cultura i Esport de la Comunitat Valenciana, per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques  
Madrid, 14 de novembre de 2008  
Reunits  
D'una part, César Antonio Molina Sánchez, ministre de Cultura en virtut del Reial Decret 436/2008, de 12 d'abril, en nom i representació de l'administració general de l'Estat, qui actua en l'exercici de les seues competències d'acord amb el que estableix la disposició addicional tretzena de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
De l'altra, Trinidad María Miró Mira, consellera de Cultura i Esport de la Comunitat Valenciana, en virtut del Decret 8/2007, de 28 de juny, autoritzada per a aquest acte per l'Acord de data 17 d'octubre de 2008, del Consell, qui actua en nom i representació de la Generalitat de la Comunitat Valenciana en l'exercici de les seues competències, tal com estableix l'article 28 de la Llei 5/1983, del Consell.  
Les parts es reconeixen mútuament, en la qualitat en què cadascuna hi intervé, amb capacitat legal per a firmar aquest conveni.  
Exposen  
Primer. Que l'article 44.1 de la Constitució Espanyola estableix que els poders públics promouran i tutelaran l'accés a la cultura, a la qual tothom hi té dret.  
Segon. Que l'article 149.2 de la Constitució Espanyola estableix que, sense perjuí de les competències que podran assumir les Comunitats Autònomes, l'Estat considerarà el servici de la cultura com a deure i atribució essencial i facilitarà la comunicació cultural entre les Comunitats Autònomes, d'acord amb aquestes.  
Tercer. Que l'article 49.6 de l'Estatut d'Autonomia de la Comunitat Valenciana estableix que la Generalitat té competència exclusiva en matèria d'arxius, biblioteques, museus, hemeroteques i de la resta de centres de depòsit que no siguen de titularitat estatal.  
Quart. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 6, faculta l'administració General de l'Estat i els òrgans de Govern de les Comunitats Autònomes per a la subscripció de convenis de col·laboració entre ells, en l'àmbit de les seues respectives competències, i n'assenyala també el contingut mínim.  
Cinqué. Que les directrius IFLA/UNESCO de l'any 2001 per al desenvolupament del servici de biblioteques públiques diuen, en el seu apartat 4.5, que totes les biblioteques públiques, independentment de la seua grandària, han de posseir materials en diversos formats; en el 4.6 indica que, en línies generals, els fons hauran de tenir entre 1,5 i 2,5 publicacions per persona i que la quantitat mínima d'obres del punt de servici menor no haurà de ser inferior a 2.500 obres; en el 4.9, que l'índex d'adquisicions hauria d'estar entre 200 i 250 publicacions adquirides per cada 1.000 habitants a l'any.  
Sisé. Que en les biblioteques públiques espanyoles, en 2004, es disposava d'1,26 publicacions per habitant, es van adquirir 69 publicacions per cada 1.000 habitants i hi havia 427 punts de servici amb menys de 2.000 obres.  
Seté. Que a Espanya, el 2004, l'administració local hi era titular del 93% de les biblioteques públiques i finançava el 67,39% de les despeses que generaven.  
Huité. Que el Pla de Foment de la Lectura del Ministeri de Cultura té entre els seus objectius millorar les col·leccions de les biblioteques públiques, per a la qual cosa preveu un pla extraordinari de dotació bibliogràfica finançat amb 56.051.346 euros, que es distribuiran entre les diferents comunitats i ciutats autònomes d'acord amb allò que s'ha acordat entre cada una d'elles i el Ministeri de Cultura.  
En conseqüència, el Ministeri de Cultura i la Conselleria de Cultura i Esport de la Comunitat Valenciana acorden formalitzar el present conveni de col·laboració d'acord amb les següents  
Clàusules  
Primera. Objecte  
El present Conveni té com a objecte l'aportació i la distribució de crèdit per a l'adquisició de fons bibliogràfics per a la millora de les biblioteques públiques ubicades en la Comunitat Valenciana per un valor de 2.420.000 euros, que es desglossa de la manera següent:  
1. El Ministeri de Cultura aporta una quantitat de 1.210.000 euros, d'acord al punt octau de l'exposició del present conveni.   
2. La Generalitat aporta 1.210.000 euros en l'exercici 2008. Aquesta quantitat, sempre que corresponga a crèdits de l'exercici a què es refereix aquest conveni, podrà haver sigut ja executada, en tot o en part, en el moment de la data de la signatura del conveni.  
Segona. Finançament  
El finançament de les quantitats desglossades en la clàusula primera es farà de la manera següent:  
1. L'aportació que realitza el Ministeri de Cultura la finançarà aquest Ministeri, per mitjà de la seua Direcció General del Llibre, Arxius i Biblioteques, a càrrec de l'aplicació pressupostària 33.23.651Y.796.  
2. L'aportació que realitza la Comunitat Valenciana la realitzarà la Generalitat a càrrec de l'aplicació pressupostària 01.69.91.670.00.6, línies T2613000 (910.000 €) i T7216000 (300.000 €), per a l'exercici 2008.  
3. Després de la signatura del conveni, el Ministeri de Cultura transferirà la quantitat fixada com a aportació seua, a la Conselleria de Cultura i Esport de la Generalitat.  
4. Tant l'aportació del Ministeri de Cultura com la de la Generalitat es realitzaran a càrrec de crèdits de l'exercici 2008.  
Tercera. Distribució dels crèdits  
La distribució dels crèdits l'executarà la Conselleria de Cultura i Esport de la Generalitat, d'acord amb els criteris següents:  
1. L'aportació financera per a l'adquisició de fons bibliogràfics arribarà a tots els municipis de la Comunitat Valenciana que tinguen biblioteques públiques obertes. Les ajudes es repartiran d'acord amb el que estableix la clàusula quarta del present conveni.  
2. D'acord amb el criteri de l'IFLA, l'aportació a cada biblioteca pública i a cada servici mòbil de biblioteca pública de la Comunitat Valenciana es calcularà en funció del nombre d'habitants a que preste servici.   
3. La Generalitat podrà adaptar aquests criteris de distribució en funció de les seues peculiaritats.  
Quarta. Informació  
La distribució dels crèdits es realitzarà de la manera següent:  
- Els fons aportats per la Generalitat es distribuiran mitjançant la convocatòria pública d'ajudes, i tindran com a beneficiaris tots els municipis de la Comunitat Valenciana que tinguen biblioteques públiques obertes. Aquestes ajudes es regularan de conformitat amb allò que preceptua la Llei 38/2003, General de Subvencions. En el cas d'increment de la dotació pressupostària de les línies d'ajudes destinades a aquesta finalitat, es repartiran entre els beneficiaris de l'exercici 2008, de manera proporcional a l'assignació rebuda inicialment i en funció de la població dels municipis.  
- Els fons aportats pel Ministeri de Cultura es distribuiran mitjançant una resolució de la directora general del Llibre, Arxius i Biblioteques, una vegada transferit els diners del Ministeri de Cultura a la Generalitat. La distribució del crèdit afectarà els municipis de la Comunitat Valenciana que tinguen biblioteques públiques obertes i que hagen sigut beneficiaris de la convocatòria pública d'ajuda per a la renovació de col·leccions bibliogràfiques dels centres de lectura de la Comunitat Valenciana en l'exercici 2008, mitjançant un criteri de proporcionalitat, en funció de la població dels municipis.  
Cinquena. Comissió de seguiment  
Una comissió realitzarà el seguiment i el control d'aquest Conveni de Col·laboració. Aquesta Comissió estarà composta per representants de l'administració General de l'Estat, de les Administracions Autonòmiques i de la Federació Espanyola de Municipis i Províncies.  
El seu funcionament i les competències s'adreçaran al seguiment de l'execució i del compliment del Conveni.  
Sisena. Modificació i resolució  
El present Conveni de Col·laboració podrà ser modificat de mutu acord entre les parts, sempre que l'oportú acord de modificació siga formalitzat i es produïsca abans de l'expiració del seu termini de duració.   
Serà causa de resolució d'aquest Conveni el mutu acord, així com l'incompliment de les clàusules que el componen per alguna de les parts.  
Així mateix, podrà ser resolt per acord motivat d'una d'elles, que haurà de comunicar-se per escrit a l'altra part almenys amb tres mesos d'antelació respecte de la data prevista de resolució.  
Setena. Duració  
El present Conveni de Col·laboració estarà vigent fins al 31 de desembre de 2008.  
Huitena. Naturalesa i règim jurídic  
El present Conveni té la naturalesa i el règim jurídic establit en els articles 6 i 8 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i està inclòs en les previsions de l'article 4.1.c) de la Llei 30/2007, de 30 d'octubre, de Contractes del Sector Públic.   
Les qüestions litigioses a què puga donar lloc la interpretació, la modificació, els efectes o la resolució del present conveni, seran resoltes de conformitat amb la Llei 29/1998, de 13 de juliol, reguladora de la Jurisdicció Contenciosa Administrativa.   
I com a prova de conformitat, se subscriu el present conveni, al lloc i en la data indicats més amunt, en dos exemplars i a un sol efecte, un per a cadascuna de les parts.  
El ministre de Cultura: César Antonio Molina Sánchez.  
La consellera de Cultura i Esport: Trinidad María Miró Mira.